[{"text_idx": "#000000", "text": "vous ouvre les portes du monde !"}, {"text_idx": "#000002", "text": "Segond volume de la saga, le premier volume"}, {"text_idx": "#000003", "text": "L\u2019australien Trevor Steele est conside\u0301re\u0301 comme l\u2019un des plus grands e\u0301crivains contemporains en espe\u0301ranto"}, {"text_idx": "#000004", "text": "Per La fotoalbumo Trevor Steele volas prezenti tri generaciojn en la vivo de au\u0306stralia familio. La unua volumo el 2001, pri la jaroj 1939-65, prezentis la unuan generacion kaj la junag\u0302on de la dua. En la dua volumo aperas la jaroj 1966-69, c\u0302efe el la vidpunkto de la dua generacio. Temas pri kelkaj gefratoj, iliaj geedzoj, amikoj kaj kolegoj. La verko parte sekvas kolektivon, kvankam la vera c\u0302efrolulo s\u0302ajnas esti David. Li kaj lia frato Sean estas detale, plurdimensie kaj konvinke prezentataj. Aliaj rolantoj ofte aperas pli s\u0302ablone, kio povas esti natura pro la nombro de rolantoj, sed iom g\u0302enas en la c\u0302apitroj kie ili rolas pli grave. Precipe tio validas pri Helga kaj Bridget, la edzinoj de Sean kaj David."}, {"text_idx": "#000005", "text": "Same kiel en la unua volumo la au\u0306toro enkondukas c\u0302iun c\u0302apitron per priskribo de foto en familia albumo."}, {"text_idx": "#000006", "text": "La plej valora trajto de c\u0302i dua volumo lau\u0306 mi estas kelkaj interesaj scenoj el la vivo de David. Temas pri liaj zorgoj pri amo kaj politiko. Rolas liaj rilatoj al la edzino, al la kamaradino/amatino Genny kaj al la au\u0306stralia militado en Vjetnamio. En la scenoj ofte aperas tre viglaj dialogoj, kelkfoje en la konata suka lingvaj\u0302o de Steele.La familio de la romano estas Irlando-devenaj katolikoj. En la unua volumo moralaj dilemoj kaj religia edukado ludis sufic\u0302e gravan rolon. En c\u0302i dua volumo la moralaj dilemoj aperas c\u0302efe en politika formo rilate al la milito en Vjetnamio. Religiaj kaj ekleziaj malkonsentoj ja disigas la familianojn, tamen la katolikismo de kelkaj el ili s\u0302ajnas al mi iom karikatura."}, {"text_idx": "#000007", "text": "La au\u0306toro tamen ne c\u0302iam kreas scenojn. Tro ofte lau\u0306 mia gusto aperas klarigoj kaj rakontoj, kie la au\u0306tora voc\u0302o estas iom seka, senpersona. Iufoje aperas ec\u0302 informa parto preskau\u0306 j\u0302urnalisma. Ekz. sur la pag\u0302oj 114-116 Steele kvazau\u0306 gazetartikole priskribas la au\u0306stralian traktadon de militrifuzantoj en la sesdekaj jaroj. Nu, kompense ni poste ricevas tre sukcesan kaj atentokaptan scenon kun David en kontrau\u0306milita manifestacio (p. 119-122). Persone mi preferus, se li enfokusigus pli multe tiujn bone tajlitajn partojn kaj eble fortranc\u0302us iom el la vivo de flankaj parencoj pli s\u0302ablone prezentataj."}, {"text_idx": "#000008", "text": "Kvankam la dialogoj c\u0302iam estas viglaj, tamen mi ne c\u0302iam trovas ilin tre naturaj. Unu ekzemplo estas longa dialogo inter la fratino Zoe kaj s\u0302ia bofratino Bridget (p. 131-133). Parte tio povas s\u0302uldig\u0302i al la karikatura karaktero de Bridget.La lingvaj\u0302o de Steele estas alia bona trajto de La fotoalbumo 2. G\u0302i fluas glate kaj portas la rakonton sen stumblaj\u0302oj. Nenie oni indikas c\u0302u sekvos plia(j) volumo(j), sed lau\u0306 la karaktero de la fino s\u0302ajnas evidente ke jes. La tria generacio j\u0302us komencis naskig\u0302i. La eldonejo IEM sub editorado de Herbert Mayer c\u0302iam prezentas teknike belajn verkojn. C\u0302i-okaze oni tamen ial elektis mikroskopan kaj malgrasegan litertipon."}, {"text_idx": "#000010", "text": "C\u0302u vi konas Blaise Cendrars?"}]